CELEX: 32012R0948
Language: ro
Date: 2012-10-15 00:00:00
Title: Regulamentul de punere în aplicare (UE) nr. 948/2012 al Comisiei din 15 octombrie 2012 de abrogare a Regulamentului (CE) nr. 1180/2008 privind instituirea unui sistem de comunicare a informațiilor cu privire la anumite livrări de carne de vită, mânzat și porc către teritoriul Federației Ruse

16.10.2012   
            
            
               RO
            
            
               Jurnalul Oficial al Uniunii Europene
            
            
               L 282/39
            
         REGULAMENTUL DE PUNERE ÎN APLICARE (UE) NR. 948/2012 AL COMISIEI
   din 15 octombrie 2012
   de abrogare a Regulamentului (CE) nr. 1180/2008 privind instituirea unui sistem de comunicare a informațiilor cu privire la anumite livrări de carne de vită, mânzat și porc către teritoriul Federației Ruse
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Regulamentul (CE) nr. 1234/2007 al Consiliului din 22 octombrie 2007 de instituire a unei organizări comune a piețelor agricole și privind dispoziții specifice referitoare la anumite produse agricole („Regulamentul unic OCP”) (1), în special articolele 170 și 192, coroborate cu articolul 4,
   întrucât:
   
               (1)
            
            
               Regulamentul (CE) nr. 1180/2008 al Comisiei (2) prevede un sistem de comunicare a informațiilor între comercianți și autoritățile competente din statele membre, precum și între statele membre, Comisie, reprezentată de Oficiul European de Luptă Antifraudă („OLAF”), și autoritățile ruse în legătură cu exporturile anumitor produse din carne de vită, mânzat și porc spre Federația Rusă pentru care se solicită o restituire. Scopul sistemului este urmărirea exporturilor în cauză și identificarea cazurilor în care restituirea nu este datorată și trebuie recuperată.
            
         
               (2)
            
            
               După cum se precizează în considerentul 5 din Regulamentul (CE) nr. 1180/2008, aplicarea regulamentului în cauză trebuie evaluată după o perioadă semnificativă de funcționare. Comisia a evaluat aplicarea Regulamentului (CE) nr. 1180/2008 și a ajuns la concluzia că, din cauza unor probleme tehnice repetate care nu au putut fi rezolvate în mod satisfăcător, sistemul de comunicare a informațiilor nu a atins nivelul de performanță necesar pentru a fi un instrument eficient de combatere a plății necuvenite a restituirilor la export. În plus, utilizarea voluntară a sistemului de către exportatori s-a redus considerabil de-a lungul anilor.
            
         
               (3)
            
            
               Prin urmare, sistemul de comunicare a informațiilor instituit prin Regulamentul (CE) nr. 1180/2008 trebuie abolit, iar Regulamentul (CE) nr. 1180/2008 trebuie abrogat.
            
         
               (4)
            
            
               Măsurile prevăzute de prezentul regulament sunt conforme cu avizul Comitetului de gestionare a organizării comune a piețelor agricole,
            
         ADOPTĂ PREZENTUL REGULAMENT:
   Articolul 1
   Abrogare
   Regulamentul (CE) nr. 1180/2008 se abrogă.
   Articolul 2
   Intrare în vigoare și aplicare
   Prezentul regulament intră în vigoare în a șaptea zi de la data publicării în Jurnalul Oficial al Uniunii Europene.
   Se aplică de la 1 decembrie 2012.
   
      Prezentul regulament este obligatoriu în toate elementele sale și se aplică direct în toate statele membre.
      Adoptat la Bruxelles, 15 octombrie 2012.
      
         
            Pentru Comisie
         
         
            Președintele
         
         José Manuel BARROSO
      
   
   
      (1)  JO L 299, 16.11.2007, p. 1.
   
      (2)  JO L 319, 29.11.2008, p. 44.